放歌行
作者：陸游
朝代：宋

paragraphs: 君不見汾陽富貴近古無，二十四考書中書。
又不見慈明起自布衣中，九十五日至三公。
人生窮達各有命，拂衣徑去猶差勝。
介推焚死終不悔，梁鴻寄食吾何病。
安用隨牒東復西，獻諛耐辱希階梯。
初無公論判涇渭，徒使新貴矜雲泥。
稽山一老貧無食，衣破履穿面黧黑。
誰知快意舉世無，南山之南北山北。